A Ferrari SF71H egy Formula–1-es autó, melyet a Scuderia Ferrari tervezett meg és gyártott le, hogy ezzel versenyezzen a 2018-as Formula–1 világbajnokságon. Az autót Sebastian Vettel és Kimi Räikkönen vezette, első éles bevetése pedig a 2018-as Formula–1 ausztrál nagydíjon volt. Vettel által adott becenevén ez a modell a "Loria". A Santander, mint főszponzor visszavonulása miatt az autón jóval kevesebb lett a fehér szín, és hangsúlyosabb a vörös. Japántól kezdve a Phillip Morris International promóciójában a "Mission: Winnow" feliratok kerültek a főszponzor helyére.